VENDIM
[bookmark: _GoBack]Nr. 107, datë 4.2.2015

PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI I LINJËS 110 KV BABICË-SARANDË

Në mbështetje të nenit 100 të Kushtetutës dhe të neneve 5, pika 1, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e ministrit të Energjisë dhe Industrisë, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i linjës 110 kV Babicë-Sarandë, sipas tabelës që i bashkëlidhet këtij vendimi.
2. Shpronësimi të bëhet në favor të Operatorit të Sistemit të Transmetimit sh.a.  
3. Pronarët e pasurive të paluajtshme që shpronësohen, të kompensohen në lekë, në vlerë të plotë, sipas masës përkatëse të kompensimit, që paraqitet në tabelën që i bashkëlidhet këtij vendimi, për sipërfaqen totale prej 7 972.9 (shtatë mijë e nëntëqind e shtatëdhjetë e dy pikë nëntë) m², tokë bujqësore arë, truall dhe kullotë, vlerësuar në shumën 1 499 601 (një milion e katërqind e nëntëdhjetë e nëntë mijë e gjashtëqind e një) lekë.                                            
4. Fondi prej 1 499 601 (një milion e katërqind e nëntëdhjetë e nëntë mijë e gjashtëqind e një) lekësh të përballohet nga Operatori i Sistemit të Transmetimit sh.a.
5. Vlera e shpenzimeve procedurale të shpronësimit të përballohet nga Operatori i Sistemit të Transmetimit sh.a., si subjekti që garanton të gjitha shpenzimet për realizimin e këtij procesi.
6. Shpronësimi të fillojë brenda muajit shkurt 2015.
7. Zyra Qendrore e Regjistrimit të Pasurive të Paluajtshme dhe zyrat vendore të regjistrimit të pasurive të paluajtshme Vlorë dhe Sarandë të marrin masat për pezullimin e të gjitha transaksioneve mbi këto pasuri, deri në përfundim të procesit të kalimit të pronësisë të pasurive të shpronësuara në favor të Operatorit të Sistemit të Transmetimit sh.a. 
8. Ngarkohen Ministria e Energjisë dhe Industrisë, Operatori i Sistemit të Transmetimit sh.a., dhe zyrat vendore të regjistrimit të pasurive të paluajtshme për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama

